Uznesenie Krajského súdu Trnava sp. zn. 21Sd/66/2015 z 13. 1. 2016
Uznesenie Krajského súdu Trnava z 13. januára 2016, sp. zn. 21Sd/66/2015, ECLI:SK:KSTT:2016:2015200964.1
Súd: Krajský súd Trnava
Spisová značka: 21Sd/66/2015
ECLI: ECLI:SK:KSTT:2016:2015200964.1
Dátum vydania: 13. 1. 2016
Forma: Uznesenie
Text rozhodnutia
Súd: Krajský súd Trnava Spisová značka: 21Sd/66/2015 Identifikačné číslo súdneho spisu: 2015200964 Dátum vydania rozhodnutia: 14. 01. 2016 Meno a priezvisko sudcu, VSÚ: JUDr. Božena Husárová ECLI: ECLI:SK:KSTT:2016:2015200964.1 Uznesenie Krajský súd v Trnave v právnej veci navrhovateľa: X. W., nar. XX.XX.XXXX, bytom V. XXX, XXX XX V., t.č. Ústav na výkon trestu odňatia slobody a Ústav na výkon väzby, Gucmanova 19/670, 920 41 Leopoldov, proti odporkyni: Sociálna poisťovňa, ústredie, so sídlom ul. 29. augusta č. 8, Bratislava, o preskúmanie rozhodnutia odporkyne č. XXX XXX XXXX X zo dňa 02.09.2015, t a k t o r o z h o d o l : Súd p o s t u p u j e vec Krajskému súdu v Nitre ako súdu vecne a miestne príslušnému. o d ô v o d n e n i e : Návrhom doručeným odporkyni dňa 22.10.2015, sa navrhovateľ domáhal preskúmania zákonnosti rozhodnutia odporkyne č. XXX XXX XXXX X zo dňa 02.09.2015, ktorým mu bola podľa § 73, § 112 ods. 4, § 82 a § 293ce zákona č. 461/2003 Z. z. o sociálnom poistení zvýšená suma invalidného dôchodku od 02.10.2013 na 105,00 Eur mesačne. Podľa § 246 ods. 1 O. s. p. na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa § 246a ods. 1 až 3 O. s. p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Podľa ods. 2 cit. ust., v konaní podľa tretej hlavy tejto časti je miestne príslušný všeobecný súd navrhovateľa alebo krajský súd, v ktorého obvode je tento súd. Podľa § 85 ods. 1 O. s. p. všeobecným súdom občana je súd, v obvode ktorého má občan bydlisko, a ak nemá bydlisko, súd, v obvode ktorého sa zdržuje. Podľa § 250l ods. 2 O. s. p. pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250d ods. 2 O. s. p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Bydliskom fyzickej osoby sa rozumie obec, resp. mestský obvod, v ktorom táto osoba býva s úmyslom sa tu trvale zdržiavať. Bydliskom je najmä miesto, kde má fyzická osoba svoj byt, rodinu, poprípade, kde pracuje, ak tam tiež býva. Okolnosti dočasného charakteru, ako napr. pobyt v nemocnici, výkon trestu odňatia slobody, štúdium, nemení nič na bydlisku fyzickej osoby, ak nie sú súčasne sprevádzané takými okolnosťami, z ktorých možno s istou usudzovať, že fyzická osoba sa v mieste pôvodne dočasného pobytu zdržuje s úmyslom bývať tu trvale. Z vyššie uvedeného vyplýva, že všeobecným súdom navrhovateľa nie je súd v obvode miesta výkonu trestu odňatia slobody navrhovateľa (Leopoldov). Vzhľadom na bydlisko navrhovateľa (Hruboňovo)je všeobecným súdom navrhovateľa Okresný súd Nitra a preto bol podaný návrh postupom v zmysle § 250d ods. 2 O.s.p. postúpený na prejednanie a rozhodnutie Krajskému súdu v Nitre, ako súdu vecne a miestne príslušnému. Poučenie: Proti tomuto uzneseniu odvolanie nie je prípustné (§ 246c ods. 1 O.s.p. v spojení s ust. § 250d ods. 2 O.s.p.).

